KOMISIJOS SPRENDIMAS
2008 m. gruodžio 15 d.
kuriuo leidžiama tiekti rinkai Morinda citrifolia lapus kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2008) 8108)
(Tekstas autentiškas tik anglų kalba)
(2008/985/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2004 m. lapkričio 10 d.Baker & McKenzie kompetentingoms Belgijos valdžios institucijoms Morinda Inc. vardu pateikė prašymą leisti tiekti rinkai Morinda citrifolia lapus kaip naują maisto sudedamąją dalį.
(2)
2005 m. lapkričio 30 d. kompetentinga Belgijos maisto vertinimo tarnyba pateikė pirminio vertinimo ataskaitą. Šioje ataskaitoje padaryta išvada, kad būtina atlikti papildomą vertinimą.
(3)
2006 m. kovo 21 d. Komisija pirminio vertinimo ataskaitą išsiuntė visoms valstybėms narėms.
(4)
Keletas valstybių narių pateikė papildomų klausimų dėl Morinda citrifolia lapų saugos.
(5)
Todėl 2006 m. lapkričio 14 d. konsultuotasi su Europos maisto saugos tarnyba (toliau - EMST).
(6)
2008 m. liepos 10 d. EMST priėmė dokumentą „Dietinių produktų, mitybos ir alergologijos specialistų grupės nuomonė dėl Komisijos klausimo, susijusio su Morinda citrifolia lapų sauga“.
(7)
Nuomonėje specialistų grupė pateikė išvadą, kad džiovintų ir kaitintų M. citrifolia lapų naudojimas užpilams ruošti pagal numatytą suvartoti kiekį yra saugus.
(8)
Remiantis moksliniu vertinimu nustatyta, kad džiovinti ir kaitinti Morinda citrifolia lapai atitinka kriterijus, nustatytus Reglamento (EB) Nr. 258/97 3 straipsnio 1 dalyje.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos rinkai galima tiekti priede nurodytus džiovintus ir kaitintus Morinda citrifolia lapus kaip naują maisto sudedamąją dalį užpilams ruošti.
2 straipsnis
Šiuo sprendimu leidžiamos naujos maisto sudedamosios dalies pavadinimas, nurodomas ženklinant jos turinčius maisto produktus, yra „Noni lapai“ arba „Morinda citrifolia lapai“.
3 straipsnis
Džiovinti ir kaitinti Morinda citrifolia lapai naudojami tik užpilams ruošti. Jie pateikiami taip, kad puodelyje paruošto vartoti užpilo būtų ne daugiau kaip 1 g džiovintų ir kaitintų Morinda citrifolia lapų.
4 straipsnis
Šis sprendimas skirtas Morinda Inc. (333 West River Park Drive, Provo, Utah 84604, JAV).
Priimta Briuselyje, 2008 m. gruodžio 15 d.